ANC kap terug oor gewildheidspeilingAce Magashule (Foto: ANA) Die ANC sê sy leiers is daar om die land te verenig en nie om aan ŉ gewildheidskompetisie deel te neem nie. Die party het Donderdag teruggekap nadat die jongste kwartaallikse SA Citizens-meningspeiling vroeër vandeesweek vrygestel is. Dié peiling dui daarop dat Ace Magashule, ANC-sekretaris-generaal, die party se ongewildste leier onder landsburgers is met nege uit tien Suid-Afrikaners wat nie van hom hou nie. “Dit lyk of die navorsing bymotiewe het deur geloofwaardigheid te verleen aan ŉ bekende agenda wat steekproewe misbruik vir suiwer akademiese waarde en die verspreiding van leuens met die doel om verdeling te saai,” het die ANC vanoggend in ŉ verklaring gesê. Luidens die verklaring probeer die peiling Magashule afsonder en sy vermoëns in twyfel trek. “Die sekretaris-generaal is deel van die leierskap soos verkies tydens die ANC se 54ste verkiesingskonferensie en nie in ŉ gewildheidskompetisie nie. Ons projek vir vernuwing en eenheid vereis dat ons almal waaksaam moet bly teen diegene wat ŉ wig wil indryf.” President Cyril Ramaphosa (Foto: Kopano Tlape/GCIS) Die peiling toon dat Ramaphosa ondanks ŉ sukkelende ekonomie en ŉ hoë werkloosheidsyfer die gewildste onder die land se politieke leiers is met ŉ persentasie van 62% in die tweede kwartaal van 2019. Dít vergeleke met 55% in die vierde kwartaal van 2018. Julius Malema, leier van die opposisieparty EFF, is volgens die peiling nie juis ŉ gunsteling onder Suid-Afrikaners nie met sy gewildheid wat van 30% in die vierde kwartaal van 2018 tot 25% gedaal het. Malema se gewildheid is ŉ persentasiepunt laer as dié van oudpres. Jacob Zuma wat destyds tot op 26% gedaal het toe hy in 2018 bedank het. Mmusi Maimane, leier van die DA, se gewildheid het hierdie kwartaal effens gedaal van 29% tot 28%. Die peiling word sedert 2015 op ŉ kwartaallikse grondslag vrygestel met sowat 3 900 mense wat deur middel van onderhoude aan die peiling deelneem.